CELEX: 32012D0784
Language: et
Date: 2012-12-13 00:00:00
Title: 2012/784/: Komisjoni otsus, 13. detsember 2012 , milles käsitletakse teatavaid tööstustekkelisi kasvuhoonegaase reguleerivaid riiklikke õigusnorme, millest Austria on teatanud (teatavaks tehtud numbri C(2012) 9256 all)

15.12.2012   
            
            
               ET
            
            
               Euroopa Liidu Teataja
            
            
               L 347/29
            
         KOMISJONI OTSUS,
   13. detsember 2012,
   milles käsitletakse teatavaid tööstustekkelisi kasvuhoonegaase reguleerivaid riiklikke õigusnorme, millest Austria on teatanud
   (teatavaks tehtud numbri C(2012) 9256 all)
   (Ainult saksakeelne tekst on autentne)
   (2012/784/EL)
   EUROOPA KOMISJON,
   võttes arvesse Euroopa Liidu toimimise lepingut, eriti selle artikli 114 lõiget 6,
   ning arvestades järgmist:
   
               (1)
            
            
               Vastavalt Euroopa Liidu toimimise lepingu artikli 114 lõikele 4 teatas Austria 27. juuni 2012. aasta kirjaga komisjonile, et Austria kavatseb säilitada teatavad tööstustekkelisi kasvuhoonegaase käsitlevad riiklikud õigusnormid, mis on Euroopa Parlamendi ja nõukogu 17. mai 2006. aasta määruses (EÜ) nr 842/2006 (teatavate fluoritud kasvuhoonegaaside kohta) (1) sätestatud õigusnormidest rangemad, ka pärast 31. detsembrit 2012, Austriale antud volituse lõpukuupäeva vastavalt komisjoni 21. detsembri 2007. aasta otsusele 2008/80/EÜ (milles käsitletakse teatavaid fluoritud kasvuhoonegaase reguleerivaid siseriiklikke õigusnorme, millest Austria on teavitanud), (2) mis on vastu võetud kooskõlas Euroopa Ühenduse asutamislepingu artikli 95 lõikega 6 (nüüd Euroopa Liidu toimimise lepingu artikli 114 lõige 6).
            
         
               (2)
            
            
               Määruse (EÜ) nr 842/2006 (teatavate fluoritud kasvuhoonegaaside kohta (F-gaasid)) eesmärk on teatavate Kyoto protokolliga hõlmatud F-gaaside (fluorosüsivesinikud (HFC), perfluorosüsivesinikud (PFC) ja väävelheksafluoriidid (SF6)) heitkoguste vältimine ja piiramine. Selles on ka mõned kasutamise ja turuleviimise keelud, kui on leitud, et soodsad ja kulutõhusad asendusained on ühenduse tasandil olemas ning piiramist ja kokkukogumist ei ole võimalik tõhustada.
            
         
               (3)
            
            
               Kõnealusel määrusel on kahekordne õiguslik alus, EÜ asutamislepingu artikli 175 lõige 1 (nüüd Euroopa Liidu toimimise lepingu artikli 192 lõige 1), mis kehtib kõigi sätete kohta, välja arvatud artiklid 7, 8 ja 9, mis põhinevad EÜ asutamislepingu artiklil 95 (nüüd Euroopa Liidu toimimise lepingu artikkel 114), kuna neil on mõju kaupade vabale liikumisele liidu ühtse turu piires.
            
         
               (4)
            
            
               Austrias on kehtinud teatavaid fluoritud kasvuhoonegaase käsitlevad riiklikud õigusnormid alates 2002. aastast. 29. juunil 2007 teavitas Austria Vabariik vastavalt määruse (EÜ) nr 842/2006 (teatavate fluoritud kasvuhoonegaaside kohta) artikli 9 lõike 3 punktile b komisjoni kõnealustest riiklikest meetmetest (põllu-, metsa-, keskkonna- ja veemajanduse ministeeriumi korraldus BGBl. II nr 447/2002, milles käsitletakse keelde ja piiranguid seoses osaliselt või täielikult fluoritud süsivesinike ja väävelheksafluoriidiga), avaldatud 10. detsembri 2002. aasta Austria Vabariigi Ametlikus Teatajas, mida on hiljem muudetud 21. juuni 2007. aasta korraldusega BGBl. II nr 139/2007 (edaspidi „korraldus”).
            
         
               (5)
            
            
               Korralduses käsitletakse Kyoto protokolli kuuluvaid kasvuhoonegaase, millest enamikul on suur globaalse soojendamise potentsiaal (fluorosüsivesinikud (HFC), perfluorosüsivesinikud (PFC) ja väävelheksafluoriidid (SF6)), et võtta arvesse Austria heitkoguste vähendamise eesmärke. 21. detsembril 2007 otsustas komisjon EÜ asutamislepingu artikli 95 lõikele 6 (nüüd ELi toimimise lepingu artikli 114 lõige 6) viidates lubada Austrial säilitada kõnealuseid norme kuni 31. detsembrini 2012.
            
         
               (6)
            
            
               Otsuse 2008/80/EÜ vastuvõtmisest saadik on selles otsuses sätestatud rangemate normide säilitamist õigustavad asjaolud jäänud muutumatuks. Riiklikud eeskirjad jäävad üheks osaks Austria kehtestatud laiemast strateegiast, millega saavutada heitkoguste vähendamise eesmärk vastavalt Kyoto protokollile ja selle alusel liidu tasandil vastu võetud koormuse jagamise kokkuleppele. Kõnealuse korra kohaselt kavatseb Austria vähendada aastatel 2008–2012 kasvuhoonegaaside heitkoguseid 13 % võrreldes 1990. ja 1985. aasta tasemega.
            
         
               (7)
            
            
               Euroopa Parlamendi ja nõukogu ühise otsusega, milles käsitletakse liikmesriikide jõupingutusi kasvuhoonegaaside heitkoguste vähendamiseks, et täita ühenduse kohustust vähendada kasvuhoonegaaside heitkoguseid aastaks 2020, (3) on Austria võtnud kohustuse vähendada 2020. aastaks kasvuhoonegaaside heitkoguseid 16 %, võrreldes 2005. aasta tasemega.
            
         
               (8)
            
            
               Aruannete kohaselt on teatatud meetmed aidanud märkimisväärselt vähendada kasvuhoonegaaside heitkoguseid Austrias ja vältinud selliste heitkoguste oodatud suurenemist. Korralduses sätestatud erandid, nagu ka võimalus tagada üksikud erandid üldisest keelust, tagavad kõnealuse meetme proportsionaalsuse. Lisaks käsitletakse selles üksnes uusi seadmeid ja lubatakse kasutada fluoritud kasvuhoonegaase olemasolevate seadmete korrastus- ja hooldustöödeks, et vältida seadmest asjatut loobumist.
            
         
               (9)
            
            
               Kuigi nimetatud korraldusel on mõju liidusisesele kaupade vabale ringlusele, on kõnealused õigusnormid üldised ning neid kohaldatakse nii omamaiste kui ka imporditud kaupade suhtes. Puudub tõendusmaterjal, et teatatud riiklikke õigusnorme on kasutatud või kasutatakse liidus tegutsevate ettevõtjate vahelise meelevaldse diskrimineerimise vahendina. Pidades silmas fluoritud kasvuhoonegaaside kasutamisest tulenevat ohtu keskkonnale, kinnitab komisjon oma hinnangut, et teatatud riiklikud õigusnormid ei ole siseturu toimimisele ebaproportsionaalseks takistuseks seoses taotletavate eesmärkidega, eriti arvestades määruse (EÜ) nr 842/2006 kohaldamise, mõjude ja piisavuse kohta antud hiljutise hinnangu järeldust, (4) et kasvuhoonegaasi heitkoguste vähendamise kokkulepitud eesmärkide saavutamiseks kogu liidus on vaja võtta uusi meetmeid fluoritud kasvuhoonegaaside heite vähendamiseks.
            
         
               (10)
            
            
               Komisjon on seisukohal, et Austria 27. juunil 2012 esitatud taotlus säilitada määruses (EÜ) nr 842/2006 sätestatud õigusnormidest rangemad riiklikud õigusnormid seoses fluoritud kasvuhoonegaase sisaldavate või toimimiseks fluoritud kasvuhoonegaase vajavate toodete ja seadmete turuleviimisega ning selliste gaaside kasutamisega on vastuvõetav.
            
         
               (11)
            
            
               Lisaks kinnitab komisjon oma otsust 2008/80/EÜ, et Austria kehtestatud riiklikud õigusnormid
               
                           —
                        
                        
                           vastavad keskkonnakaitse vajadustele;
                        
                     
                           —
                        
                        
                           võtavad arvesse Austrias keelatud rakenduste alternatiivide olemasolu ning nende tehnilist ja majanduslikku kättesaadavust;
                        
                     
                           —
                        
                        
                           tõenäoliselt omavad piiratud majanduslikku mõju;
                        
                     
                           —
                        
                        
                           ei ole meelevaldse diskrimineerimise vahendid;
                        
                     
                           —
                        
                        
                           ei kujuta endast varjatud piirangut liikmesriikidevahelisele kaubandusele ning
                        
                     
                           —
                        
                        
                           on seega kooskõlas asutamislepinguga.
                        
                     Seetõttu leiab komisjon, et kõnealused õigusnormid võib heaks kiita.
            
         
               (12)
            
            
               Komisjon võib igal ajal uuesti hinnata, kas heakskiitmise tingimusi täidetakse jätkuvalt. See võib olla asjakohane eelkõige juhul, kui määrust (EÜ) nr 842/2006 või otsust nr 406/2009/EÜ olulisel määral muudetakse. Pidades silmas sellist võimalust ja ELi ning liikmesriikide pikaajalisi kohustusi vähendada kasvuhoonegaaside heidet, ei peeta vajalikuks piirata heakskiidu kestust konkreetse kuupäevaga,
            
         ON VASTU VÕTNUD KÄESOLEVA OTSUSE:
   Artikkel 1
   Kiidetakse heaks teatavaid fluoritud kasvuhoonegaase käsitlevad siseriiklikud õigusnormid, millest Austria Vabariik teatas komisjonile 27. juuni 2012. aasta kirjaga ning mis on määruse (EÜ) nr 842/2006 fluoritud kasvuhoonegaase sisaldavate või toimimiseks fluoritud kasvuhoonegaase vajavate toodete ja seadmete turuleviimist ja selliste gaaside kasutamist käsitlevatest õigusnormidest rangemad.
   Artikkel 2
   Käesolev otsus on adresseeritud Austria Vabariigile.
   
      Brüssel, 13. detsember 2012
      
         
            Komisjoni nimel
         
         
            komisjoni liige
         
         Connie HEDEGAARD
      
   
   
      (1)  ELT L 161, 14.6.2006, lk 1.
   
      (2)  ELT L 24, 29.1.2008, lk 45.
   
      (3)  Euroopa Parlamendi ja nõukogu 23. aprilli 2009. aasta otsus nr 406/2009/EÜ, milles käsitletakse liikmesriikide jõupingutusi kasvuhoonegaaside heitkoguste vähendamiseks, et täita ühenduse kohustust vähendada kasvuhoonegaaside heitkoguseid aastaks 2020 (ELT L 140, 5.6.2009, lk 136).
   
      (4)  Komisjoni aruanne teatavaid fluoritud kasvuhoonegaase käsitleva määruse (määrus (EÜ) nr 842/2006) kohaldamise, mõju ja asjakohasuse kohta, KOM(2011) 581(lõplik).